በፓትርያሪኩ መልካም ፈቃድ ምክትል ዋና ሥራ አስኪያጅ ሆነው እንዲያገለግሉ ደብዳቤ እንደደረሳቸው የገለጹት መ/ር አባ ሰረቀ ብርሃን በበኩላቸው፣ ምንም ዓይነት ጥያቄ ሳይቀርብባቸው ሕግን ብቻ መሠረት አድርጐ እንዲያገለግል አጥብቀው የተከታተሉት የማኅበረ ቅዱሳን አካላት የውንጀላ ሰነድ በማዘጋጀት በንጹሕ እምነታቸውና ማንነታቸው ላይ የሐሰት ስም ማጥፋት እንዳቀረቡባቸው በመግለጽ ቅሬታቸውን አቅርበዋል፡፡ መምህር አባ ሰረቀ ብርሃን ለፓትርያሪኩ በጻፉትና በንጹሕ እምነታቸው ላይ እየደረሰባቸው ላለው ከባድ የስም ማጥፋት ወንጀል አፋጣኝ መልስ እንዲሰጣቸው በጠየቁበት በዚሁ ደብዳቤ፣ ከሥራ ባልደረቦቻቸው ጋራ በመሆን ለከፈሉት “እጅግ መራራ ተጋድሎ እና ላሳዩት ውጤት” መልካም መልስ ማግኘት ሲገባቸው የተፈፀመባቸው በደል ኢ-ሃይማኖታዊ እና ኢ-ሰብአዊ በመሆኑ ጉዳዩ እስከሚጣራ ድረስ የዕረፍት ጊዜ እንዲሰጣቸው ጠይቀዋል፡፡ ‹‹የእውነት እና የፍትሕ ምንጭ›› ከሆነችው ቤተክርስቲያን እውነትና ፍትሕ ከጠፋ ግን የሀገሪቱን ሕገ መንግስት በመጠቀም መብታቸውን እንደሚያስከብሩ አሳስበዋል፡፡